กองบัญชาการตำรวจนครบาล เตรียมพร้อมอำนวยความสะดวกด้านการจราจร รองรับการชุมนุมหลายจุด
พลตำรวจตรี จิรสันต์ แก้วแสงเอก รองผู้บัญชาการตำรวจนครบาล เปิดเผยว่า จากที่มีการนัดชุมนุมหลายพื้นที่กรุงเทพมหานคร ในวันที่ 6 มีนาคม 2564 เกรงว่าจะกระทบการจราจรหลายเส้นทาง โดยจุดหลักๆ ได้แก่ บริเวณโลตัส รังสิต ก่อนเดินทางไปที่กรมทหารราบที่ 11 ใกล้วงเวียนบางเขน คาดว่า จะกระทบเส้นทางถนนพหลโยธิน ถนนรามอินทรา ถนนแจ้งวัฒนะและวงเวียนบางเขน แต่หากเกิดเหตุรุนแรง หรือเกิดเหตุการณ์ที่อาจส่งผลต่อความปลอดภัย ตำรวจอาจประสานให้รถไฟฟ้าบีทีเอส ไม่หยุดจอดใน 3 สถานีคือ สถานีบางบัว สถานีกรมทหารราบที่ 11  และสถานีวัดพระศรีมหาธาตุ ประกอบกับในวันดังกล่าวภายในวัดพระศรีมหาธาตุ มีการจัดงานฌาปนกิจและพิธีสวดอภิธรรมศพหลายงาน จึงให้ทางวัดประสานเจ้าภาพ วางแผนการเดินทางไว้แล้ว นอกจากนี้ กลุ่ม REDEM ยังมีการรวมตัวบริเวณแยกลาดพร้าว เพื่อเดินทางไปยังศาลอาญา ถนนรัชดาภิเษก ซึ่งยังไม่มีความชัดเจนว่าจะใช้เส้นทางใด เนื่องจากสามารถใช้ได้ทั้งถนนลาดพร้าว หรือถนนพหลโยธิน  จุดที่ 3 กลุ่มอาชีวะปกป้องสถาบัน ที่นัดรวมตัวบริเวณแยกราชประสงค์ คาดจะมีกระทบถนนราชดำริ ถนนพระราม 1 และถนนเพลินจิต ส่วนอีกจุด ยังไม่มีข้อมูลยืนยันชัดเจน แต่มีการข่าวนัดรวมตัวบริเวณอนุสาวรีย์ประชาธิปไตย ซึ่งตำรวจได้เตรียมกำลังรองรับไว้แล้ว เบื้องต้นจะใช้กำลังตำรวจจราจรทั้งหมดประมาณ 300 นาย เพื่ออำนวยความสะดวกด้านการจราจร โดยยังไม่มีการปิดถนน หรือวางเครื่องกีดขวางในจุดใด เพื่อลดผลกระทบด้านการจราจร  แต่หากข้อมูลด้านการข่าว ชี้ว่า อาจมีเหตุวุ่นวาย ตำรวจอาจวางเครื่องกีดขวางในภายหลังได้  พร้อมยอมรับว่า มีความกังวลว่ากลุ่มผู้ชุมนุม 2 กลุ่ม ที่บริเวณศาลอาญา อาจเคลื่อนไปสมทบกับกลุ่มที่อยู่บริเวณกรมทหารราบที่ 11 โดยตำรวจจะติดตามสถานการณ์อย่างใกล้ชิดด้านนางจันทร์ทิพย์ มากคำ ผู้อำนวยการสำนักบริหารการเดินรถ ฝ่ายการเดินรถ ขสมก.  ยืนยันว่า ขสมก. จัดแผนเตรียมความด้านเส้นทางไว้แล้ว หากไม่สามารถจัดทางเดินรถแยกมหาวิทยาลัยเกษตรฯ - วงเวียนบางเขนได้ จะปรับเส้นทางบริเวณดังกล่าว โดยจัดรถชัตเติลบัสให้บริเวณมหาวิทยาลัยศรีปทุม พร้อมจัดเจ้าหน้าสายตรวจพิเศษ อำนวยความสะดวกและแนะนำเส้นทางและไม่ได้มีการนำรถเมล์ ขสมก. มาปิดกั้นเส้นทาง แต่จะเน้นอำนวยความสะดวกการเดินทางให้กับประชาชน